Broj: 711-I-385-P-260-21/23-06-17

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Vilija Bassanesea, gradonačelnika Grada Umaga - Città di Umago**, na 202. sjednici, održanoj 3. veljače 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vilija Bassanesea, gradonačelnika Grada Umaga - Città di Umago, neće se pokrenuti, jer iz očitovanja proizlazi kako dužnosnik ne koristi službeno vozilo Grada u privatne svrhe, a u prijavi nije konkretizirano kojom bi prilikom ili na koji dan dužnosnik koristio službeno vozilo za privatne potrebe, slijedom čega nisu utvrđene okolnosti koje upućuju da je povrijedio odredbu članka 7. točke d) ZSSI/11-a ili neku drugu odredbu tog Zakona.**

Obrazloženje

U Povjerenstvu je pod brojem 711-U-5378-P-260/21-01-3 dana 5. studenoga 2021. zaprimljena neanonimna prijava mogućeg sukoba interesa podnesena protiv dužnosnika Vilija Bassanesea, gradonačelnika Grada Umaga - Città di Umago, povodom koje se vodi predmet P-260/21.

U navedenoj prijavi se navodi da dužnosnik koristi službeni automobil Grada u privatne svrhe 24 sata dnevno, odnosno da ga svakodnevno koristi u privatne svrhe. Navodi se da je službeno vozilo tijekom noći parkirano ispred njegovog privatnog stana, te da ga koristi u raznim privatnim prilikama, poput odlaska na stranačke sastanke Socijal-demokratske partije Hrvatske, kao i za putovanja u inozemstvo. Ističe se da bi gradonačelnik za korištenje službenog vozila trebao imati putni nalog, ukoliko se radi o korištenju vozila za službene svrhe, odnosno da se radi o plaći u naravi, ukoliko ga koristi u privatne svrhe, kao i da bi ova pitanja trebala biti uređena općim aktom Gradskoga vijeća.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-260/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Vili Bassanese izabran na dužnost gradonačelnika Grada Umaga - Città di Umago u mandatu 2021. – 2025., kao i da je istu dužnost obnašao i u mandatima 2013. – 2017., te 2017. – 2021.

Člankom 3. stavkom 1. podstavkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Vili Bassanese, povodom obnašanja dužnosti gradonačelnika Grada Umaga - Città di Umago obvezan postupati sukladno odredbama ZSSI/11-a.

Povjerenstvo je u svrhu provjere osnovanosti i vjerodostojnosti navoda prijave dopisom 711-I-1881-P-260/21-02-17 od 8. studenoga 2021. odGrada Umaga – Città di Umago zatražilo očitovanje na okolnosti ima li dužnosnik Vili Bassanese, gradonačelnik Grada Umaga - Città di Umago, pravo korištenja službenog vozila Grada, ukoliko ima je li pravo korištenja vozila neograničeno ili je ograničeno za službene svrhe, postoji li pravilnik ili drugi opći akt Grada kojim je utvrđen način korištenja i opseg prava u pogledu korištenja službenih vozila te tko je donio takav akt.

Grad Umag – Città di Umago očitovao se dopisom, klasa: 005-01/21-01/01, urbroj: 2105/5-03/01-21-2 od 15. studenoga 2021., kojeg je potpisao pročelnik, u kojem se navodi da su uvjeti i način korištenja službenih vozila Grada te iznimno privatnih vozila u službene svrhe, kao i procedure povezane sa službenim putovanjima namještenika, službenika i dužnosnika Grada propisani Pravilnikom o korištenju službenih vozila i službenim putovanjima („Službene novine Grada Umaga-Umago“, broj 2/19.). Ističe se da je člankom 5. stavkom 1. istog Pravilnika propisano da službeni osobni automobil temeljem naloga za vožnju gradonačelnik ima pravo koristiti tijekom 24 sata na dan.

Očitovanju je priložen Pravilnik o korištenju službenih vozila i službenim putovanjima, kojim je u članku 1. propisano da se pod službenom svrhom u smislu tog Pravilnika podrazumijeva obavljanje poslova i zadataka koji pripadaju djelokrugu rada Uprave Grada Umaga te ustanova u vlasništvu Grada Umaga, a osobito za obavljanje redovnih poslova iz nadležnosti upravnih odjela Grada i ustanova, te za službena putovanja sa svrhom sudjelovanja na sastancima, seminarima i konferencijama povezanima s djelatnostima Grada i ustanova te postizanja ciljeva projekata koje provode Grad i ustanove. Člankom 5. Pravilnika propisano je da službeno vozilo Grada mogu tijekom radnog vremena, a po potrebi i izvan radnog vremena, ukoliko se vozilo koristi u službenu svrhu, koristiti službenici, namještenici i dužnosnici Grada Umaga, kao i ostali zaposlenici i predsjednik Gradskog vijeća Grada Umaga, te da službeni osobni automobil temeljem naloga za vožnju gradonačelnik ima pravo koristiti tijekom 24 sata na dan.

Potom je Povjerenstvo dopisom Broj: 711-I-2182-P-260/21-04-17 od 2. studenoga 2022. od Grada Umaga – Città di Umago zatražilo očitovanje na okolnosti je li dužnosnik Vili Bassanese, gradonačelnik Grada Umaga - Città di Umago, koristio službeno vozilo Grada u privatne svrhe, ako da za koje je privatne svrhe koristio službeno vozilo (odlazak na godišnji odmor ili privatni put, odnosno za neke druge svrhe koje nisu povezane s obnašanjem dužnosti). Istim je dopisom Grad pozvan očitovati se ima li evidenciju o korištenju službenog vozila za privatne svrhe, zajedno sa pozivom da dostavi te da nam istu dokumentaciju.

Grad Umag – Città di Umago očitovao se dopisom, klasa: 081-01/22-04/01, urbroj: 2163-9-02-22-2 od 21. studenoga 2022., kojeg je potpisao dužnosnik Vili Bassanese, u kojem se navodi da dužnosnik nije koristio službeno vozilo u privatne svrhe. Navodi kako nije koristio pravo odlaska na godišnji odmor u posljednjih 10-ak godina, te da eventualna putovanja privatnoga karaktera obavlja isključivo svojim osobnim vozilom, slijedom čega nije jasno u koje bi druge privatne svrhe mogao koristiti službeno vozila. U dopisu se naglašava da je svako korištenje službenog vozila bilo i jest povezano s obnašanjem dužnosti gradonačelnika Grada Umaga - Città di Umago. Također se u dopisu iznosi kako se prilikom svakog službenog putovanja dužnosnik Vili Bassanese odriče prava na dnevnicu, zbog čega iste nisu bile isplaćivane, te da su uvjeti i način korištenja službenih vozila Grada Umaga uređeni Pravilnikom o korištenju službenih vozila i službenim putovanjima, kojim nije propisano da bi službenik, namještenik, dužnosnik ili predsjednik Gradskog vijeća Grada Umaga službeno vozilo mogli koristiti u privatne svrhe. Zaključno se navodi da Grad iz navedenog razloga ne posjeduje evidenciju o korištenju službenog automobila u privatne svrhe.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom c) ZSSI/11-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ukazuje da su dužnosnici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz očitovanja Grada Umaga - Città di Umago proizlazi da sukladno Pravilniku o korištenju službenih vozila i službenim putovanjima dužnosnik Vili Bassanese ima pravo koristiti službeni osobni automobil tijekom 24 sata na dan, kao i drugi dužnosnici Grada te službenici gradske uprave.

Ukoliko bi dužnosnik Vili Bassanese, gradonačelnik Grada, koristio službeno vozilo za privatne svrhe, isto se ne bi moglo promatrati u kontekstu obnašanja javne dužnosti, slijedom čega bi se radilo o postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće zakonske povrede odredbe članka 7. točke c) ZSSI/11-a.

Međutim, nije suprotno odredbama ZSSI/11-a da se službeno vozilo Grada koristi za potrebe dolaska na posao i odlaska s posla sa adrese svog prebivališta te za one privatne potrebe koje se uobičajeno te u manjem opsegu izvršavaju uz korištenje vozila za službene svrhe.

Iz navedenog razloga okolnost da bi službeno vozilo Grada bilo parkirano ispred nekretnine na adresi na kojoj dužnosnik ima prijavljeno prebivalište sama po sebi, a bez konkretiziranja okolnosti da bi dužnosnik tom prilikom parkirao službeno vozila nakon što ga je koristio primjerice tijekom godišnjeg odmora, ne upućuje da je došlo do korištenja suprotnog odredbama ZSSI/11-u.

Nadalje, prema navodima očitovanja dužnosnik ne koristi službeno vozilo u privatne svrhe, već se ističe kako je njegovo korištenje povezano s obnašanjem javne dužnosti gradonačelnika, jer dužnosnik za privatna putovanja koristi vlastito osobno vozilo.

Iako je navedeni dopis Grada osobno potpisao dužnosnik Vili Bassanese, radi se o službenom dokumentu kojim se iznose činjenice koje se odnose na korištenje službenih vozila Grada, stoga Povjerenstvo isti prihvaća kao vjerodostojni dokument.

Imajući u vidu da iz očitovanja proizlazi kako dužnosnik ne koristi službeno vozilo Grada Umaga u privatne svrhe, a u prijavi nije konkretizirano kojom bi prilikom ili na koji dan dužnosnik koristio službeno vozilo Grada za privatne potrebe, zbog čega Povjerenstvo nije moglo uputiti dopis kojim bi utvrđivalo okolnosti nekog konkretnog događaja, navodi prijave se ocjenjuju neosnovanima te se postupak protiv dužnosnika neće pokrenuti, jer ne postoje okolnosti koje upućuju da je došlo do povrede članka 7. točke d) ZSSI/11-a ili neke druge odredbe istoga Zakona.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnik Vili Bassanese, osobnom dostavom
2. Podnositelji prijava, putem e-maila
3. Objava na internetskoj stranici Povjerenstva
4. Pismohrana